‘તો પછી એકઝેટલી શું થયું વિનસ? તમને યાદ છે? આઈ મીન, ત્યારે તો તમારો જન્મ થયો ન હતો પણ તમને ખબર છે ખરી?’ ‘એ ૨૦૨૦ની ટોકિયો ઓલિમ્પિક્સનું સૂત્ર હતુંઃ ડિસ્કવર ટુમોરો. પણ અમે એક કાળું ભવિષ્ય લાવી રહેલા તે માણસોને ન દેખાયું અને તેના પછી ઝેવ, ઘણું બધું થયું. ફોર એકઝામ્પલ, ૨૦૨૦ પછીના સમયમાં માણસ વધુને વધુ મશીનો ઉપર આધાર રાખવા મંડ્યો. દુનિયા નાની કરવાના ભ્રમમાં રાચતી માનવજાતે પાંચ અબજ માણસોને ઇન્ટરનેટ વાપરતા કરી દીધા.’ આ સાંભળીને રોબોનના આશ્ચર્યનો પાર ન રહ્યોઃ ‘પાંચ અબજ?’ એણે પણ એની પ્લાસ્ટિકની જીભ બહાર કાઢીને માનવસહજ લાક્ષણિકતાના ચાળા પાડ્યા. ‘હા ડીઅર, પાંચ અબજ. તમારી તો વસ્તી અત્યારે પાંચ લાખ નહિ હોય, પૃથ્વીની માનવવસ્તી ૧૯૮૭માં માંડ પાંચ અબજ હતી અને એના વીસ-બાવીસ વર્ષ પછી એટલા જ ઇન્ટરનેટ યૂઝર્સ પેદા થઇ ગયેલા. એ પ્રગતિનો સૂચકાંક ઓછો અને ભવિષ્યના કેઓસનો વિનાશાંક વધુ હતો.’